50 Jaar gelede in Die Burger | 8 November 1969 | Netwerk24
50 Jaar gelede in Die Burger | 8 November 1969
09 November 2019 00:00
Mynramp: Altesame 65 skagwerkers, waaronder twee blankes, het gisteroggend om 7:50 in ’n skag in die Buffelsfontein-goudmyn naby Klerksdorp grusaam gesterf deurdat tien kiste dinamiet 7 700 voet benede die grond ontplof het. Nog dertig skagters is beseer. ’n Reddingspan van twee man het die beseerdes op heldhaftige wyse uit die skag gered deur hulle in ’n klein hys­emmer een vir een uit die nou skag te lig. Op ’n diepte van sowat ’n myl het hulle talle lyke in die puin aangetref. Die oorsaak van die ontploffing is nog nie bekend nie.
Jan se kop waai: Die afbeelding van Jan van Riebeeck op die muntkant van die Suid-Afrikaanse muntstukke gaan van aanstaande jaar af deur ’n afbeelding van die amptelike landswapen van die Republiek vervang word. Die aantreklike landswapen word as besonder geskik beskou en die gebruik van albei landstale op elke munt sal ook ’n probleem of twee vir muntversamelaars uitskakel.
Om te hou of nie? Wanneer van restourasie gepraat word, dink ’n mens allereers aan behoud en heropbou. Maar ewe belangrik is dat daar met restourasie ook afgebreek word. Om te behou of nie, is iets wat ’n argitek hoofbrekens kan besorg, veral wanneer hy te doen kry met ’n kompleks van geboue waaraan deur die jare in verskillende style aangebou is, soos bv. die goewerneurswoning in die Kompanjiestuin of die ou Rynse pastorie op Stellenbosch. Party mense sal sê breek af tot op die been, d.w.s. tot by die deel wat eerste gebou is. Maar wat dan as die aanbousels met die jare die ontwikkeling van die Kaapse boustyl weerspieël?
Vry oplaas: Die ondervoorsitter van die A.N.C. en voormalige leier van die verbode United Party, Nalumino Mundia, is gister vrygelaat nadat hy langer as ’n jaar in ’n gevangenekamp aangehou was. Pres. Kaunda het onlangs aangekondig dat hy en drie van sy kollegas vrygelaat moet word as ’n gebaar van welwillendheid.
Advertensie: Lees Beeld se Sport-Beeld. Elke week die beste in die land.